Supersauen er fra nabogården til Marit Bjørgen

Se sauen jage ulven!

Sauebonde Kjell Egil Hage (66) eier trolig Norges tøffeste sau - som gikk til frontalangrep på en ulv. - Det er mye «girlpower» her på Rognes, ler bonden.

15. juni 2013

Artikkelen er over syv år gammel

I går formidlet VG den utrolige billedserien, som viste en hunnsøye som ikke lot seg skremme av en sulten ulv - og i stedet gikk til frontalangrep for å beskytte seg selv og lammene sine - til ulvens store overraskelse. Resultatet ble at ulven pilte inn mellom trærne, og sauemoren stod igjen som skogens dronning.

- Jeg er veldig stolt over bragden hennes. I de fleste slike tilfeller hadde sauen blitt drept, så denne hendelsen er helt unik, sier Hage.

HAR NORGESKJENT SAU. Saueeier Kjell Egil Hage tok seg i går en runde i skogen på Rognes for å se etter fårehelten. Men det strie regnværet gjorde det vanskelig å oppdage den brekende heltinnen. - Sauene søker ly inne i skogen nå, sa Hage. Foto: ØYVIND NORDAHL NÆSS

VG møtte saueeieren i går i hjembygda Rognes i Sør-Trøndelag, hvor det psykiske basketaket mellom gråbein og sauemor utspant seg tidligere denne uka.

- Søya er nok like i nærheten her nå, men har nok gått i ly for regnet, forteller Hage, som har vært sauebonde hele livet.

- Jeg har aldri verken sett eller hørt om noe lignende, det er i hvert fall helt sikkert.

- Men hvorfor har du så tøffe sauer? Har du sendt dem på selvforsvarskurs?

- Hahaha, nei ingen selvforsvarskurs. Men jeg har faktisk en liten mistanke om hvorfor akkurat hun her er så tøff. Hun kom nemlig hjem for noen år siden med en avkortet hale, som jeg mistenker stammer fra et rovdyrangrep. Om det var en ulv er det vanskelig å si, men hun har vel kanskje sett seg lei på å bli angrepet, humrer bonden.

Gården ved siden av Hages er barndomshjemmet til skistjernen Marit Bjørgen - og den berømte «Bjørgenbakken» går rett gjennom Hages gårdstun.

- Jeg kjenner godt Marit. Hun har kjørt opp og ned bakkene her, både på rulleski og på sykkel.

- Rognes er tydeligvis et sted for «tøffe damer»?

- Hehe, ja. Det er vel kanskje noe med luften her, humrer gårdseieren.

Ingen av sauene til Hage har noe navn, men blir i stedet indentifisert gjennom nummer.

- Men jeg har et nært forhold til dyrene mine. Jeg har tidligere opplevd å miste dyr til rovdyr, noe som er veldig leit. Så det er kanskje på sin plass å gi den modige søya et navn.

- Hva med «Marit»?

- Nei, nei. Vi har allerede en Marit her, smiler Hage.

- Nummer 007 da kanskje?

- Ja, det er heller en James Bond-sau, ler han.

- EN BLIR TØFF PÅ BYGDA. Ola Ivar Bjørgen, pappaen til Marit Bjørgen, mener det er unikt at bildene av sauemoren og ulven ble fanget på film. Her viser han frem med bilde av datteren Marit Bjørgen med gullmedaljene sine fra ski VM i Oslo i 2011. Foto: ANNE STINE SÆTHER/VG

Marit Bjørgens far, Ola Ivar Bjørgen, mener det mest oppsiktsvekkende med saue-episoden er at den ble oppdaget av folk.

- Jeg har aldri hørt om at man har fanget et slikt øyeblikk på kamera før, sier Bjørgen til VG.

Bjørgen, som selv er sauebonde, har i likhet med Hage også opplevd å miste flere sauer til rovdyr.

- Ulven på videoen må være en ungkvalp. Du ser det på faktene. Det er helt naturlig at moren forsøkte å beskytte lammene sine.

- Hage mener det må være noe i luften på Rognes som gjør damene så tøffe?

- Hehe. Man blir tøff av å bo på bygda, smiler Bjørgen.

Publisert: 15.06.13 kl. 10:00